**שאול אלוביץ'** (נולד ב-1 באפריל 1948) הוא איש עסקים ישראלי מתחום התקשורת, בעל השליטה בקבוצת יורוקום שבאמצעותה החזיק בשליטה במספר חברות ציבוריות, וקבוצת בזק ביניהן. אלוביץ' כיהן כיו"ר דירקטוריון בזק, וכן כיו"ר דירקטוריון ונושא משרה בחברות אחרות בקבוצת בזק, וביניהן חברת "וואלה!". ב-24 במאי 2020 נפתח משפטו בתיק 4000.

ביוגרפיה
--------

שאול אלוביץ' נולד ב-1 באפריל 1948 בפולין, בן בכור להורים ניצולי השואה, ובגיל שנתיים עלה איתם לארץ. בגיל 20 נשא את מרים פרונאי, בתו של אלכסנדר פרונאי, שהיה בעל חברת ר.א.פ להתקנת אינטרקומים, אנטנות טלוויזיה וייבוא מכשירי טלפון. אלוביץ' הצטרף לעסק והתקדם בו לעמדות ניהול. הוא החל ללמוד משפטים, אך לא סיים את לימודיו. במסגרת פעילותו בחברה התוודע לשוק התקשורת, ובשנות ה-80 פרש יחד עם אחיו - יוסי אלוביץ' מחברת ר.א.פ והם החלו לבנות את עצמם בתור אנשי עסקים.

בשנת 1985 רכש אלוביץ' את חברת יורוקום, יצרנית ובהמשך יבואנית של מכשירי טלפון, מהמשקיעים המקוריים של החברה. באפריל 1986 נכנסה גם תדיראן כשותפה, לאחר שהחליטה לא להמשיך ולהשקיע בתחום מכשירי הטלפון לשוק הצרכני כיצרן, והעדיפה להיות שותפה של יבואן מאשר להתחרות בו.

חברת יורוקום התמחתה בשיווק מוצרי חברת פנסוניק בישראל. עם כניסת סלקום לשוק התקשורת, הפכה יורוקום ליבואנית הבלעדית של מוצרי נוקיה בישראל. באמצעות יורוקום הקים אלוביץ' את ספקית האינטרנט "אינטרנט זהב" וב-2006 את חברת השיחות הבינלאומיות "סמייל 012". ב-2009 מכר אלוביץ' את סמייל 012 ליוסי מימן תמורת 1.2 מיליארד ש"ח.

בשנת 1998 הצטרף לקבוצה שהקים איש העסקים עזרא הראל והחברות ישפאר, גילת ובזק, שהתארגנה לקבלת רישיון לאספקת שידורי טלוויזיה רב-ערוצית באמצעות לוויין תקשורת בישראל - חברת די.בי.אס שירותי לווין (1998) בע"מ. אלוביץ' החזיק בתחילה 10% ממניות הקבוצה, ב-2000 רכש את חלקו של איש העסקים לוני הרציקוביץ' שהחזיק 20% באמצעות חברת "ישפאר", החברה החלה לפעול ב-28 ביולי 2000 תחת המותג yes. בספטמבר 2000 חתם על הסכם עם קבוצת "גילת די.בי.אס", שהחזיקה ב-15% ממניות yes, לרכישת מניותיה בחברה, במטרה להפוך לבעל השליטה. הקבוצה ביקשה תמורתן לא יותר מסכום ההשקעה בהן, כ-70 מיליון ש"ח. על פי ההסכם הייתה העסקה אמורה להיות מושלמת בתוך 180 יום ממועד החתימה, אך יורוקום לא עמדה בהתחייבותה לבצע את העסקה ולפעול להשלמתה, והחל סכסוך משפטי. במרץ 2010 רכש לבסוף אלוביץ' את השליטה ב-yes מכל בעלי המניות האחרים, למעט בזק שהמשיכה להחזיק 49%. עם זאת היה אמור למכור את אחזקתו כתנאי לעסקת בזק.

בשנת 2000 הקים את חברת "אופק העולם החדש", במטרה להקים רשת תקשורת פנים ארצית שתתחרה בבזק. ההשקעה הדרושה בפרויקט נאמדה בחצי מיליארד דולר אך הוא בוטל לאחר שלא הצליח לגייס משקיעים.

באפריל 2010 השלים אלוביץ' את רכישת בזק מקבוצת איפקס־סבן־ארקין באמצעות חברת יורוקום. לשם הרכישה מכרה החברה את החזקותיה ב"סמייל 012", ונלקחו הלוואות של 5 מיליארד ש"ח.

במרץ 2015 רכשה "בזק" שבבעלותו את yes שגם היא בבעלותו, בעסקת בעלי עניין, תמורת 680 מיליון ש"ח במזומן.

אלוביץ' שימש דירקטור ב-37 חברות וחברות-בת נוספות, בהן נמנית כהונתו כיו"ר דירקטוריון בזק עד ל-25 בפברואר 2018, אז הודיע על התפטרותו מהדירקטוריון בעקבות הסתעפות חקירת תיק 4000.

בשל קרבתו של אלוביץ' לראש הממשלה בנימין נתניהו, הנחה היועץ המשפטי לממשלה אביחי מנדלבליט במאי 2016 את נתניהו שלא לעסוק בענייני אלוביץ'.

### חשד לפלילים

ב-20 ביוני 2017, במסגרת חקירת תיק 4000, פשטה רשות ניירות ערך על ביתו הפרטי של אלוביץ' ועל משרדי בזק ו-yes, רכושו במיליוני שקלים הכולל חשבונות בנק, פוליסות ביטוח, רכבים, ויצירות אומנות הוחרם, והוא נחקר בחשד לעבירות מרמה והפרת אמונים בפרשת עסקת בזק-yes, במסגרת קשריו עם מנכ"ל משרד התקשורת, שלמה פילבר. ב-13 ביולי נשלח למעצר בית למשך תשעה ימים בעקבות בקשה של הרשות לניירות ערך. ב-18 בפברואר 2018 נעצר על ידי המשטרה ומעצרו הוארך בחמישה ימים במסגרת חקירת הפרשה. כמו כן, נעצרו יחד איתו אשתו ובנו, איריס ואור אלוביץ'. במהלך החקירה הודיע אלוביץ' על התפטרותו מתפקידו כיושב ראש דירקטוריון בזק, בין היתר בעקבות מעצר בכירי החברה. בדצמבר 2018 פרסמה המשטרה את עמדתה כי התגבשה תשתית ראייתית נגד שאול אלוביץ' לביצוע עבירות של מתן שוחד, שיבוש מהלכי חקירה, עבירות דיווח לפי חוק ניירות ערך ועבירות לפי חוק איסור הלבנת הון. ב-24 במאי 2020 נפתח משפטו בנושאים הקשורים במשפט נתניהו. בנפרד החליטה פרקליטות המדינה להעמידו לדין בעבירות ניירות ערך בפרשת "בזק-yes". ביולי 2022 ביטל בית המשפט שניים משלושה האישומים בפרשת בזק-yes, כאשר בנו אור אלוביץ' ששימש כדירקטור, מזכירת החברה לינור יוכלמן והסמנכ"ל לשעבר עמיקם שורר זוכו לחלוטין. החלטה זאת בוטלה על ידי בית המשפט העליון שהורה לבית המשפט המחוזי לקיים דיון מלא בתיק.

### הסדר חוב

ביולי 2017 החל אלוביץ' במגעים להסדר חוב עם נושי חברת "יורוקום תקשורת", להם היא חייבת 1.2 מיליארד ש"ח.
בנובמבר 2017 פתח בנק הפועלים בהליכים משפטיים נגד יורוקום תקשורת, החייבת לבנק כ-400 מיליון ש"ח, זאת מאחר שבמהלך המשא ומתן להסדר חוב דרשו הבנקים מאלוביץ' להזרים כ-150 מיליון ש"ח כתרומת בעלים להסדר, אך הוא סירב. בנק הפועלים הוביל בתחילת 2010 את קבוצת המממנים של אלוביץ' ברכישת השליטה בחברת בזק. בין בעלי החוב הנוספים של החברה: בנק דיסקונט עם חוב של כ-600 מיליון ש"ח, והבינלאומי עם כ-200 מיליון ש"ח.

### חיים אישיים

אלוביץ' מתגורר בשכונת "צהלה" בתל אביב, נשוי לאיריס ולהם שני ילדים. בנו, אור מאשתו מירה, חבר דירקטוריון במספר חברות וחברות בנות שבשליטתו. מאז רכישת בזק על ידי קבוצת יורוקום ב-2010, שימשו בנו אור וכלתו אורנה אלוביץ'-פלד כדירקטורים בחברת בזק. שניהם התפטרו מדירקטוריון בזק בעקבות חקירת תיק 4000. בעבר היה נשוי למרים פרוכטר-אלוביץ'.

אלוביץ מכהן כחבר הנהלת מכללת צפת.[דרושה הבהרה]

החזקות
------

מבנה פירמידת השליטה של אלוביץ' לפני הסדר החוב היה:

* יורוקום החזקות
	+ יורוקום נדל"ן
	+ יורוקום תקשורת (חברה פרטית שאינה מחויבת בפרסום מבנה הבעלות בה)
		- יורוקום תקשורת סלולרית (יבואנית מכשירי סלולר מתוצרת Nokia ו- ZTE. וטלפונים שולחניים מתוצרת Uniden)
		- יורוקום תקשורת דיגיטלית (יבואנית מוצרים אלקטרונים מתוצרת פנסוניק)
		- גילת סאטקום (69%) - נרכשה ב-2007, וב-2008 מוזגה לתוך חברת האם סאטקום מערכות בע"מ שנסחרת בבורסה בתל אביב
		- חלל תקשורת - נרכשה ב-2008
		- אינטרנט גולד - קווי זהב (78.97% ובנוסף לכך מחזיק אלוביץ' גם ב-0.19% ממניות אינטרנט זהב באופן ישיר).
			* בי קומיוניקיישנס בע"מ (79.94% ובנוסף להם מחזיק אלוביץ' באופן ישיר 0.01% ממניות החברה).
			* בזק (26.34% ובנוסף לכך מחזיק אלוביץ' גם ב-0.04% ממניות בזק באופן ישיר).
				+ בזק און ליין
				+ yes הטלוויזיה בלוויין (בעלות מלאה 100%)
				+ פלאפון תקשורת (בעלות מלאה 100%)
				+ בזק בינלאומי (בעלות מלאה 100%)
					- וואלה! תקשורת

### חלל תקשורת

חלל תקשורת היא ספקית שירותי לוויין תקשורת ישראלית הנמצאת בשליטת יורוקום שבבעלות אלוביץ' ומפעילה את הלוויינים עמוס 2, עמוס 3 ועמוס 4. בנובמבר 2015 הודיעה החברה כי אבד הקשר עם לווין התקשורת עמוס 5. זמן קצר לאחר מכן הודיעה החברה כי לא ניתן להחזיר את הלוויין לפעולה, ובשל כך התרסקה מניית חלל תקשורת ב-35% ואלוביץ' איבד רבע מיליארד ש"ח.

בחודשים שלאחר מכן התאוששה מניית חלל תקשורת ותאגיד התקשורת הסיני "Beijing Xinwei" הביע עניין ברכישתה בעבור 285 מיליון דולר. אולם בתחילת ספטמבר 2016 התפוצץ לוויין התקשורת עמוס 6 של החברה והעמיד את עסקת המכירה בסימן שאלה. ב-30 באוקטובר 2016 הודיעה חלל תקשורת לבורסה בתל אביב כי הוארך המועד הסופי למשא ומתן למכירת החברה, מ-7 בספטמבר ל-15 בנובמבר.

קישורים חיצוניים
----------------

* עמיר קורץ, הכירו את הבעלים החדש של בזק, באתר ynet, 25 באוקטובר 2009
* עמיר קורץ, סתם, כי בא לו לדבר, באתר כלכליסט, 6 בספטמבר 2010
* אתר למנויים בלבד שוקי שדה, חטא היוהרה של אלבוביץ': כך הגיע "מר נוקיה" החביב לחדרי החקירות, באתר TheMarker‏, 22 ביוני 2017
* אתר למנויים בלבד שוקי שדה, האיש שלא למד דבר, באתר TheMarker‏, 25 בספטמבר 2017
* אתר למנויים בלבד מיכאל רוכוורגר, מהבית בצהלה לכלא ניצן - כך הפסיד אלוביץ' כמעט את כל הונו, באתר TheMarker‏, 22 בפברואר 2018

הערות שוליים
------------

1. ↑  סערה בקו טלפון, מעריב, 4 באוקטובר 1988
2. 1 2  "מהחנות הקטנה בת"א ועד בזק: כך הגיע "מר נוקיה" החביב לחדרי החקירות". *TheMarker*. נבדק ב-2017-06-23.
3. ↑  אפי לנדאו, ‏עזרא הראל - השותף הרביעי בקבוצת בזק לקבלת רישיון לשידורי לוויין, באתר גלובס, 3 באוגוסט 1998
4. ↑  יורוקום רוכשת % 30 מחברת ה- DBS לפי שווי של 120 מ' ש', באתר TheMarker‏, 7 בפברואר 2000
5. ↑  הדר חורש, גילת די.בי.אס תפנה היום למחוזי בבקשה לחייב את יורוקום לרכוש את מניותיה בחברת הלוויין, באתר הארץ, 13 בספטמבר 2001
6. ↑  ג'ון בן-זקן, שאול אלוביץ' רכש את השליטה בחברת יס, אנשים ומחשבים, 21 במרץ 2010
7. ↑  שני אלירז, יורוקום מגייסת 2,000 עובדים לחברת אופק שתתחרה בבזק, באתר TheMarker‏, 17 ביולי 2000
8. ↑  הדר חורש, יורוקום ביטלה תוכנית השקעות של 100 מיליון דולר בהיי-טק, באתר הארץ, 23 באפריל 2001
9. ↑  השלמת עסקת רכישה, כתבה של אילן ליזרוביץ
10. ↑  אתר למנויים בלבד אמיר טייג, מיזוג בזק ו–yes יאושר בקרוב: אלוביץ’ צפוי לקבל 600 מיליון שקל, באתר TheMarker‏, 23 באוקטובר 2013
11. ↑  יניב רחימי, רחלי בינדמן וגולן חזני, עסקת בזק־yes אושרה למרות כל סימני האזהרה, באתר כלכליסט, 21 ביוני 2017
12. ↑  אתר למנויים בלבד שרון פולבר, נתי טוקר, בעקבות תחקיר "הארץ": היועמ"ש אסר על נתניהו לעסוק בענייניו של איש העסקים שאול אלוביץ', באתר הארץ, 15 ביוני 2016
13. ↑  חן מענית, אלוביץ מבקש לשחרר חלק מהשלל שתפסה המשטרה, באתר גלובס, ‏13.03.2018
14. ↑  גד פרץ, ‏רשות ני"ע פשטה על משרדי בזק; אלוביץ' עוכב לחקירה, באתר גלובס
15. ↑  אלה לוי-וינריב, גד פרץ, ‏אלוביץ' נשלח למעצר-בית של 9 ימים עקב דרישת רשות ני"ע, באתר גלובס, 13 ביולי 2017
16. ↑  אלי סניור, הותר לפרסום: אלוביץ', חפץ ופילבר נעצרו בפרשת בזק, באתר ynet, 20 בפברואר 2018
17. 1 2  אביב גוטר, "כלכליסט", שאול, אור ואורנה אלוביץ' התפטרו מדירקטוריון קבוצת בזק, באתר ynet, 25 בפברואר 2018
18. ↑  קרן מרציאנו, ‏אלוביץ' התפטר מדירקטוריון בזק, באתר ‏מאקו‏, 25 בפברואר 2018
19. ↑  הסתיימה חקירת תיק 4000, באתר משטרת ישראל, 2 בדצמבר 2018
20. ↑  אבישי גרינצייג, ‏אלוביץ' ובכירים לשעבר בקבוצת בזק-yes יועמדו לדין ב"פרשת בזק" על עבירות ני"ע, באתר גלובס, 11 בנובמבר 2020
21. ↑  תומר גנון, דרמה בתיק בזק: בוטל האישום במרמה נגד בכירים לשעבר, באתר כלכליסט, 20 ביולי 2022
22. ↑  ע"פ 5955/22 מדינת ישראל נ' שאול אלוביץ, ניתן ב־13 ביולי 2023
23. ↑  אתר למנויים בלבד מיכאל רוכוורגר, שאול אלוביץ' בדרך להסדר חוב עם הבנקים: ימכור מחצית מהשליטה בבזק, באתר TheMarker‏, 30 ביולי 2017
24. ↑  אתר למנויים בלבד מיכאל רוכוורגר, הפועלים נתן את האות לתחילת המרוץ של אלוביץ' להסדרת חובותיה של יורוקום, באתר TheMarker‏, 26 בנובמבר 2017
25. ↑  הדס מגן, ‏פרשת בזק: עד כמה מעורב אור אלוביץ' בהסתבכות של אביו שאול, באתר גלובס, 9 ביולי 2017
26. ↑  גילעד נס, עסקת בזק הושלמה – אלוביץ': "אנחנו פה לטווח הארוך", באתר כלכליסט, 14 באפריל 2010
27. ↑  סאטקום מערכות רוצה למחוק את גילת סאטקום מהמסחר בלונדון: הגישה הצעת רכש של 10% ממניותיה תמורת 11 מ' ש', באתר TheMarker‏, 26 במאי 2008
28. ↑  אינטרנט זהב באתר הבורסה
29. ↑  בי קומיוניקיישנס בע"מ באתר הבורסה
30. ↑  בזק באתר הבורסה
31. ↑  אנשי השוק שלא סולחים, באתר כלכליסט, 11 באוקטובר 2016
32. ↑  יוסי ניסן, ‏חלל תקשורת: הוארך המועד הסופי למכירת החברה ב-285 מ' ד', באתר גלובס, 30 באוקטובר 2016